ΓΡΑΠΤΗ ΕΡΩΤΗΣΗ P-1685/96 υποβολή: Francis Decourriθre (PPE) προς την Επιτροπή (17 Iουνίου 1996)

Θέμα: Διαρθρωτικά Ταμεία και τομέας χρηματοοικονομικών υπηρεσιών

Στα διάφορα ενιαία έγγραφα προγραμματισμού των διαρθρωτικών ταμείων, τα οποία αφορούν τους στόχους 1 και 2, περιλαμβάνονται ρητώς ενισχύσεις στις χρηματοοικονομικές υπηρεσίες που απευθύνονται στις μικρομεσαίες επιχειρήσεις και βιομηχανίες.

Αναφέρω μόνον ως παράδειγμα το DOCUP - Στόχος 1 για τα διαμερίσματα Avesnes/Helpe, Douai και Valenciennes, το οποίο αναπτύσσει (Άξονας 1, Υποάξονας 1, Μέτρο 2, Υπομέτρο 2.Ι) τη χρήση των κονδυλίων του ΕΤΠΑ για:

- την εγγύηση τραπεζικών δανείων που χορηγούνται σε μικρομεσαίες επιχειρήσεις και βιομηχανίες,

- την αύξηση των πόρων για κεφάλαια εκκίνησης, ανάπτυξης και παρέμβασης υπό μορφήν επισφαλών κεφαλαίων.

Τα μέτρα αυτά αφορούν την ανάπτυξη ή δημιουργία μικρομεσαίων επιχειρήσεων και βιομηχανιών και δίνουν σημαντική ώθηση στη δημιουργία θέσεων εργασίας.

Δεδομένων των αντιρρήσεων που εκφράσθηκαν από την έγκριση των συγκεκριμένων DOCUP, συγκροτήθηκε μεικτή ομάδα εργασίας μεταξύ της Γενικής Διεύθυνσης XVI και της Γενικής Διεύθυνσης ΧΧ σχετικά με τις υπηρεσίες του χρηματοοικονομικού τομέα.

Τα συμπεράσματα της ομάδας εργασίας υπόκεινται σε συνεχείς αναβολές, και τούτο παρά το γεγονός ότι πολλά σχέδια στη Γαλλία υπάγονται τόσο στο στόχο 1 όσο και στο στόχο 2.

Θα μπορούσε η Επιτροπή να διευκρινίσει ποιά μέτρα προτίθεται να λάβει για την εφαρμογή στην πράξη των μέτρων αυτών, τα οποία είναι ιδιαίτερα σημαντικά για το οικονομικό μέλλον των συγκεκριμένων περιοχών;

Απάντηση της κ. Wulf-Mathies εξ ονόματος της Επιτροπής (26 Ιουλίου 1996)

Οι κανονισμοί που διέπουν τα διαρθρωτικά ταμεία προβλέπουν ότι τα ταμεία αυτά δύνανται να υποστηρίζουν ενέργειες χρηματοοικονομικής τεχνικής, όπως αγορά μετοχών και παροχή εγγυήσεων, χωρίς εντούτοις να περιέχουν λεπτομερείς διατάξεις σχετικά με την υλοποίηση αυτών των ενεργειών.

Δεδομένου του γεγονότος ότι συνεχώς αυξάνεται ο αριθμός των προτάσεων σ'αυτόν τον τομέα εκ μέρους των κρατών μελών, οι υπηρεσίες της Επιτροπής έκριναν σκόπιμο να χαράξουν κατευθυντήριες γραμμές, για να εξασφαλισθεί η βιωσιμότητα και η διαφάνεια τέτοιων ενεργειών, καθώς και η ορθότητα της χρησιμοποίησης των κοινοτικών επενδύσεων 7 συμπεριλαμβάνονται επίσης σ'αυτές τις κατευθυντήριες γραμμές οι ενδεδειγμένες λεπτομέρειες σχετικά με το τελικό στάδιο των κοινοτικών παρεμβάσεων. Η Επιτροπή έχει λάβει υπό σημείωση, στις 26 Ιουλίου 1995, τις γενικές αρχές και τις λεπτομερείς κατευθυντήριες γραμμές που απευθύνονται στις υπηρεσίες για την εξέταση των προτάσεων σχετικά με κεφάλαια κινδύνου στο πλαίσιο του διαρθρωτικών ταμείων.

Έκτοτε, όλα τα μέτρα χρηματοοικονομικής τεχνικής που προβλέπονται από τα κράτη μέλη στα έγγραφα προγραμματισμού, εξετάζονται από την Επιτροπή σε συνάρτηση με αυτές τις κατευθυντήριες γραμμές. Η Επιτροπή έχει επίσης διαβιβάσει ενημερωτικά αυτές τις κατευθυντήριες γραμμές στα κράτη μέλη, στο πλαίσιο των συζητήσεων τις οποίες διεξάγει μαζί τους για την ορθή και αποτελεσματική διαχείριση του κοινοτικού προϋπολογισμού (exercice SEM 2000).

Όσον αφορά την περιφέρεια της Γαλλίας Nord-Pas-de-Calais, 5 προτάσεις μέτρων χρηματοοικονομικής τεχνικής αποτελούν επί του παρόντος αντικείμενο εξέτασης από τις υπηρεσίες της Επιτροπής σε σχέση με τους φορείς αυτών των προτάσεων. Η σύναψη σύμβασης για κάθε ένα από αυτά τα μέτρα, σύμφωνα με τις προαναφερόμενες κατευθυντήριες γραμμές της Επιτροπής, αναμένεται ότι θα επιτρέψει την άρση των δυσχερειών οι οποίες συνδέονται με την υλοποίησή τους.

Φαίνεται, εντούτοις, ότι η υλοποίηση ορισμένων μέτρων έχει ανασταλεί, εν αναμονή της δημοσίευσης μιας διυπουργικής εγκυκλίου η οποία εκπονείται επί του παρόντος από τις γαλλικές αρχές.